b'\n_START_ARTICLE_\nIvajlo\n_START_SECTION_\n\xc5\xbdivljenje\n_START_PARAGRAPH_\nPo nekaterih virih je bil v mladosti skromen svinjski pastir, po drugih pa kmet brez lastne zemlje. Domnevno je imel videnja, ki so temeljila na srednjeve\xc5\xa1ki kr\xc5\xa1\xc4\x8danski tradiciji, v katerih se je izkazal z velikimi dejanji in re\xc5\xa1il Bolgarijo iz te\xc5\xbeav, predvsem pogostih vdorov Mongolov Nogaj kana iz Zlate horde. Leta 1277 je za\xc4\x8del besede pretvarjati v dejanja in prevzel vodstvo vojske, sestavljene predvsem iz nezadovoljnih kmetov. Med njegovimi bli\xc5\xbenjimi prista\xc5\xa1i in voja\xc5\xa1kimi poveljniki je bil Hranislav, ki je bil kasneje ujet in prestopil v bizantinsko vojsko. Poskus bolgarskega monarha Konstantina Tiha, da bi ukrotil Ivajlovo vojsko, je v celoti propadel in se kon\xc4\x8dal s Konstantinovo smrtjo._NEWLINE_Na \xc4\x8delu svoje kme\xc4\x8dke vojske je osvojil velik del dr\xc5\xbeave, prestolnica T\xc7\x8ernovo (ali T\xc7\x8ernovec) pa je ostala trdno v rokah novega carja Mihaela Asena II. in njegove matere Marije Kantakuzene. Osvojil jo je \xc5\xa1ele po dolgotrajnem obleganju leta 1279. Kljub zmagi nad Mongoli na severu je za\xc4\x8del do mongolskega kaganata voditi bolj spravljivo politiko in si prizadeval dobiti vazalni polo\xc5\xbeaj. Ivajlovi uspehi so povzro\xc4\x8dali te\xc5\xbeave tudi bizantinskemu cesarju Mihaelu VIII. Paleologu. Potencialno nevarnost je posku\xc5\xa1al odpraviti najprej s sklenitvijo zavezni\xc5\xa1tva z Ivajlom in mu za \xc5\xbeeno ponudil svojo h\xc4\x8derko. Kasneje je spremenil svoj na\xc4\x8drt in svojo najstarej\xc5\xa1o h\xc4\x8derko Ireno poro\xc4\x8dil z Ivanom Asenom III., potomcem bolgarske vladarske dinastije, ki je \xc5\xbeivel na bizantinskem dvoru, in poslal vojsko, da bi ga ustoli\xc4\x8dila._NEWLINE_Njegov poskus je imel za posledico zavezni\xc5\xa1tvo Ivajla s cesarjevo vdovo Marijio Kantakuzeno in poroko z njo. Leta 1278 so ga priznali za bolgarskega cesarja. Marijinega mladoletnega sina Mihaela Asena III. niso niti odstavili niti razdedinili._NEWLINE_Ivajlo se je izkazal kot nasilen soprog, ki je pretepal svojo \xc5\xbeeno, po drugi strani pa je uspe\xc5\xa1no branil prelaze preko Stare planine (Balkan) pred bizantinsko vojsko, ki je posku\xc5\xa1ala ustoli\xc4\x8diti Ivana Asena III., in odbijal ob\xc4\x8dasne vdore Mongolov. Leta 1279 ga je mongolska vojska blokirala v trdnjavi Drastar (Silistra) na Donavi in ga tri mesece oblegala. Govorice o njegovi smrti so v T\xc7\x8ernovem povzro\xc4\x8dile paniko. Plemstvo se je vdalo novi bizantinski vojski in sprejelo Ivana Asena III. za svojega cesarja. Po njegovem ustoli\xc4\x8denju so Marijo Kantakuzeno in Ivana Asena II. izgnali v Konstantinopel._NEWLINE_Kmalu zatem se je leta 1279 pred T\xc7\x8ernovem nenadoma pojavil Ivajlo s svojo vojsko, vendar mu dobro utrjenega mesta ni uspelo osvojiti. Na balkanskih prelazih je klub temu porazil veliko bizantinsko vojsko, ki je prihajala na pomo\xc4\x8d obleganemu mestu, in nato \xc5\xa1e eno, ki je \xc5\xa1tela 5.000 mo\xc5\xbe. Ivan Asen III. je zaradi brezupnega polo\xc5\xbeaja leta 1280 pobegnil iz T\xc7\x8ernovega, prestol pa si je prilastil njegov svak Jurij I. Terter. Novi vladar je za\xc4\x8dasno zdru\xc5\xbeil strankarsko aristokracijo in Ivajlo je postopoma izgubil podporo. Leta 1280 ali 1281 je odpotoval v mongolskemu kanu Nogaju, sprejel njegovo nadoblast in iskal podporo za ponoven vzpon na prestol. Z Nogajem se je isto\xc4\x8dasno pogajal tudi Ivajlov rival Ivan Asen III., ki se je tudi posku\xc5\xa1al vrniti na izgubljeni prestol. Nogaj se je nazadnje odlo\xc4\x8dil za Ivana Asena III., ki je bil njegov svak, in Ivajla umoril._NEWLINE_Ivajlov upor je bil prvi veliki kme\xc4\x8dki upor v evropski zgodovini, ki se je kon\xc4\x8dal z restavracijo oblasti bolgarske aristokracije.\n_START_SECTION_\nDru\xc5\xbeina\n_START_PARAGRAPH_\nV zakonu z Marijo Kantakuzeno je imel h\xc4\x8derko, katere ime ni znano. Rojena je bila po letu 1279, ko so njeno nose\xc4\x8do mater ujeli Bizantinci in jo izgnali v Konstantinopel.\n_START_SECTION_\nZanimivost\n_START_PARAGRAPH_\nPo Ivajlu se imenuje Ivajlov zaliv na Snow Islandu v Ju\xc5\xbenih \xc5\xa1etlandskih otokih na Antarktiki.'